[pic] | EUROOPAN YHTEISÖJEN KOMISSIO |

Bryssel 8.2.2008

KOM(2008) 60 lopullinen

KOMISSION KERTOMUS EUROOPAN PARLAMENTILLE JA NEUVOSTOLLE

JÄSENVALTIOIDEN VUONNA 2007 TOIMITTAMIEN JULKISTALOUTTA KOSKEVIEN TIETOJEN LAADUSTA

Sisällysluettelo

1. Taustaa 3

2. Keskeiset havainnot julkistalouden alijäämää ja velkaa koskevien tietojen toimituksista vuonna 2007 3

2.1. Oikea-aikaisuus ja täydellisyys 3

2.1.1. Oikea-aikaisuus 3

2.1.2. Taulukoiden ja niitä tukevan aineiston täydellisyys 4

2.2. Tilastotietojen kirjaussääntöjen mukaisuus ja yhtenäisyys 4

2.2.1. Tietojenvaihto ja selvennykset 4

2.2.2. Konsultointikäynnit ja menetelmiä koskevat tarkastuskäynnit 5

2.2.3. Eurostatin erityisneuvonta, selvennykset ja päätökset 5

2.2.4. Viime aikoina käsiteltyjä menetelmäkysymyksiä 6

2.2.5. Perustana olevan julkisyhteisöjen tilinpidon yhtenäisyys 6

2.3. Julkaiseminen 6

2.3.1. Keskeisten lukujen ja yksityiskohtaisten raportointitaulukoiden julkaiseminen 6

2.3.2. Tietojen laatua koskevat varaumat 7

2.3.3. Toimitettujen tietojen muutokset 7

2.3.4. Rahastoivien maksuperusteisten eläkejärjestelmien luokitteluun sovellettavan siirtymäajan päättyminen 8

2.3.5. Metatietojen julkaiseminen (kuvaukset) 8

3. Päätelmät 8

1. TAUSTAA

Neuvoston asetuksen (EY) N:o 3605/93[1], sellaisena kuin se on muutettuna, 8 a artiklan 3 kohdassa säädetään, että komissio (Eurostat) antaa Euroopan parlamentille ja neuvostolle säännöllisesti selvityksen jäsenvaltioiden toimittamien toteutuneiden tietojen laadusta. Selvityksessä arvioidaan yleisesti sitä, ovatko tiedot kirjaussääntöjen mukaisia, täydellisiä, luotettavia, oikea-aikaisia ja yhtenäisiä. Tämä on toinen tässä yhteydessä annettu kertomus.

Eurostat arvioi säännöllisesti jäsenvaltioiden toimittamien toteutuneiden tietojen laatua sekä niiden perustana olevaa julkisyhteisöjen sektorin tilinpitoa, joka laaditaan Euroopan kansantalouden tilinpito- ja aluetilinpitojärjestelmästä yhteisössä (EKT 1995) 25. kesäkuuta 1996 annetun neuvoston asetuksen (EY) N:o 2223/96[2] mukaisesti. Arviointi perustuu ensisijaisesti alijäämä- ja velkatietoihin, joita jäsenvaltiot lähettävät Eurostatille kaksi kertaa vuodessa, mutta siinä hyödynnetään myös muita tietoja, kuten raportointitaulukoihin liittyvää kyselyä ja jäsenvaltioiden kahdenkeskisiä selvennyksiä. Eurostat tekee lisäksi vuosittain useita konsultointikäyntejä liiallisia alijäämiä koskevaan menettelyyn liittyen käydäkseen jatkuvaa vuoropuhelua jäsenvaltioiden kanssa.

Tämä selvitys perustuu keskeisiin havaintoihin ja tuloksiin jäsenvaltioiden vuonna 2007 liiallisia alijäämiä koskevan menettelyn mukaisesti toimittamista tiedoista. Siinä keskitytään kaikkein ajantasaisimpiin tietoihin, eli viimeisimpään tietojen toimitukseen (lokakuussa 2007), jota verrataan aiheellisissa tapauksissa vuoden 2007 huhtikuun toimitukseen.

2. KESKEISET HAVAINNOT JULKISTALOUDEN ALIJÄÄMÄÄ JA VELKAA KOSKEVIEN TIETOJEN TOIMITUKSISTA VUONNA 2007

2.1. Oikea-aikaisuus ja täydellisyys

2.1.1. Oikea-aikaisuus

Jäsenvaltioiden on toimitettava komissiolle tiedot ennakoiduista ja toteutuneista alijäämistään ja veloistaan kahdesti vuodessa ennen 1. päivää huhtikuuta ja 1. päivää lokakuuta.[3] Vuonna 2007 liiallisia alijäämiä koskevan menettelyn mukaiset tietojen toimitukset kattoivat vuodet 2003–2007. Vuotta 2007 koskevat luvut ovat kansallisten viranomaisten ennakoimia ja vuosia 2003–2006 koskevat luvut ovat lopullisia, osittain valmiita, alustavia tai arvioituja. Tietojen toimittamiselle asetettuja määräaikoja noudatetaan yleensä hyvin, ja vuoden 2007 jälkimmäisessä tietojen toimituksessa kaikki jäsenvaltiot paitsi Luxemburg toimittivat tietonsa viimeistään 30. syyskuuta. Luxemburg toimitti tietonsa 1. lokakuuta. Huhtikuun toimituksen yhteydessä kaikki jäsenvaltiot ilmoittivat tietonsa ennen. 1. huhtikuuta.

Ensimmäisten toimitusten jälkeen jäsenvaltiot usein tarkistavat toimittamiaan tietoja tai täydentävät liiallisia alijäämiä koskevaan menettelyyn liittyviä raportointitaulukoitaan. Lokakuussa 2007 Eurostat vastaanotti 37 tarkistettujen tietojen toimitusta 20 maasta[4], ja huhtikuussa 2007 se sai 29 tarkistettujen tietojen toimitusta 19 maasta. Suurin osa tarkistetuista tiedoista lähetetään vastauksina Eurostatin esittämiin kommentteihin.

2.1.2. Taulukoiden ja niitä tukevan aineiston täydellisyys

Raportointitaulukoiden laadinta on lakisääteinen velvollisuus ja välttämätön edellytys sille, että Eurostat voi asianmukaisesti valvoa tietojen laatua. Muutetun asetuksen (EY) N:o 3605/93 8 a artiklan 2 kohdan mukaan jäsenvaltioiden on toimitettava komissiolle asiaankuuluvat tilastotiedot, joilla ”tarkoitetaan erityisesti seuraavia: kansantalouden tilinpidosta saatavat tiedot, kuvaukset, liiallisia alijäämiä koskevan menettelyn lukuja koskevat taulukot, liiallisia alijäämiä koskevan menettelyn puitteissa toimitettavia tietoja koskevat lisäkyselyt ja selvennykset”.

Suurin osa jäsenvaltioista antoi kaikki liiallisia alijäämiä koskevaan menettelyyn liittyvät taulukkotiedot.[5] Liiallisia alijäämiä koskevien tietojen toimituksessa lokakuussa 2007 kahdeksan jäsenvaltiota ei määrittänyt yhteyttä järjestelytilien ja liiallisia alijäämiä koskevan menettelyn yli-/alijäämätietojen välillä kaikkien alasektorien osalta tai kaikilta vuosilta tai ilmoitti liiallisia alijäämiä koskevan menettelyn yli-/alijäämätietoja vastaavat järjestelytilitiedot.

Kaikki jäsenvaltiot eivät antaneet liiallisia alijäämiä koskevaan menettelyyn liittyvässä raportointitaulukossa 3 lainoja ja osuuksia koskevia kaikkia tietoja pyydetyllä tavalla jaoteltuina. Lokakuun 2007 tietojen toimituksessa viisi jäsenvaltiota ei jaotellut lainatietoja, ja kaksi jäsenvaltiota toimitti osuuksia koskevat tiedot jakamattomina.

Kaikki jäsenvaltiot toimittivat vastauksensa raportointitaulukoihin liittyvään kyselyyn. [6] Vaikka vastausten kattavuus parani huhti- ja lokakuun 2007 välillä, suurin osa maista ei edelleenkään ilmoita kaikkia pyydettyjä tietoja.

2.2. Tilastotietojen kirjaussääntöjen mukaisuus ja yhtenäisyys

2.2.1. Tietojenvaihto ja selvennykset

Arviointijaksolla (tietojen toimittamisen määräajasta, joka oli 30. syyskuuta, tietojen julkaisemispäivään eli 22. lokakuuta) Eurostat otti yhteyttä kaikkiin kansallisiin tilastoviranomaisiin pyytääkseen lisätietoja ja saadakseen selvennyksiä kirjaussääntöjen soveltamiseen tiettyjen transaktioiden kohdalla. Tänä aikana Eurostat ja kansalliset viranomaiset kävivät vilkasta kirjeenvaihtoa tiukan aikataulun puitteissa. Ensimmäiset selvennyspyynnöt lähetettiin lokakuun 5. päivän tienoilla, toinen kirjeenvaihtokierros käynnistettiin 10.–12. lokakuuta, ja muutamissa tapauksissa lähetettiin kolmas, neljäs ja jopa viides selvennyspyyntö. Joissakin tapauksissa Eurostat pyysi tarkistettuja raportointitaulukoita.[7] Huhtikuussa 2007 noudatettiin samankaltaista menettelyä ja aikataulua.

2.2.2. Konsultointikäynnit ja menetelmiä koskevat tarkastuskäynnit

Muutetussa asetuksessa (EY) N:o 3605/93 säädetään konsultointikäynneistä ja menetelmiä koskevista tarkastuskäynneistä. Jäsenvaltioihin tehdään säännöllisesti konsultointikäyntejä, joiden tarkoituksena on tarkastella toimitettuja tietoja ja menetelmällisiä kysymyksiä, keskustella kuvauksissa kuvatuista tilastollisista lähteistä ja prosesseista sekä arvioida asiaankuuluvien kirjaussääntöjen noudattamista. Tällöin voidaan arvioida esimerkiksi julkisyhteisöjen rajaamista, kirjausajankohtaa ja julkistalouden transaktioiden ja velkojen luokitusta. Menetelmiä koskevia tarkastuskäyntejä suoritetaan yleensä ainoastaan, jos komissio (Eurostat) havaitsee tietojen laadussa merkittäviä riskejä tai mahdollisia ongelmia etenkin sovellettavien menetelmien, käsitteiden ja luokitusten osalta.

Marraskuuhun 2007 mennessä Eurostat teki seuraavat liiallisia alijäämiä koskevaan menettelyyn liittyvät konsultointikäynnit: Yhdistynyt kuningaskunta (25. ja 26. tammikuuta, mukaan luettuna puolen päivän yhteiskokous Irlannin kanssa 26. tammikuuta), Espanja (5. ja 6. helmikuuta), Romania (5. ja 6. maaliskuuta), Italia (15. ja 16. maaliskuuta), Saksa (12. huhtikuuta), Ruotsi (7. toukokuuta), Tšekki (18. ja 19. kesäkuuta), Puola (2. ja 3. heinäkuuta), Slovakia (5.–7. syyskuuta), Itävalta (10. ja 11. syyskuuta), Viro (17. ja 18. syyskuuta) ja Suomi (29. ja 30. marraskuuta).

Käyntien aikana keskusteltiin toistuvasti samoista aiheista, joita olivat erityisesti yksikköjen luokitus (mukaan luettuna infrastruktuuri, tv ja radio, sairaalat ja korkeakoulut), pääomanlisäykset, julkisen ja yksityisen sektorin kumppanuudet, EU:n rahavirrat sekä takausten kirjaaminen.

Käyntien aikana tehdyt havainnot toimitetaan talous- ja rahoituskomitealle ja julkistetaan Eurostatin verkkosivustolla.[8] Liiallisia alijäämiä koskevaan menettelyyn liittyen ei vuonna 2007 tehty menetelmiä koskevia tarkastuskäyntejä.

2.2.3. Eurostatin erityisneuvonta, selvennykset ja päätökset

Jäsenvaltiot pyytävät Eurostatilta säännöllisesti lausuntoja jo suoritettujen tai vasta suunnitteilla olevien transaktioiden kirjausta koskeviin kysymyksiin (jälkikäteisneuvonta ja ennakkoneuvonta). Eurostat antaa neuvontaa julkaistujen ohjeiden mukaisesti.[9] Täyttääkseen muutetun asetuksen (EY) N:o 3605/93 avoimuussäännökset Eurostat julkaisee kirjeen, jossa se esittää vastauksensa, ellei kyseinen jäsenvaltio esitä vastalauseita. Vuonna 2007 julkaistiin 17 vastausta ja vuonna 2006 puolestaan 15.

2.2.4. Viime aikoina käsiteltyjä menetelmäkysymyksiä

Tavanomaiseen tapaansa Eurostat kiinnitti vuonna 2007 tarkasti huomiota EKT 1995:n sääntöjen noudattamiseen ja erityisesti 25. kesäkuuta 2007 julkaistuun tuoreimpaan päätökseensä, joka koski julkisyhteisöjen toteuttamien operaatioiden arvopaperistamista.

Eurostat toi lokakuun 2007 uutistiedotteessaan esille myös toisen yleisen käsitteellisen kysymyksen . Eurostat ilmoitti tiedotteessaan aikovansa lähikuukausina selkiyttää lisää julkisiin infrastruktuuri-investointeihin liittyvien virtojen ja velkojen tilinpitokäsittelyä sekä asiaan liittyvien julkisten yksikköjen sektoriluokitusta. Eurostat on perustanut jäsenvaltioiden asiantuntijoista koostuvan erityistyöryhmän käsittelemään asiaa vuonna 2008.

2.2.5. Perustana olevan julkisyhteisöjen tilinpidon yhtenäisyys

Muutetussa asetuksessa (EY) N:o 3605/93 vahvistetut tietojen toimittamisen määräajat, kunkin vuoden 1. huhtikuuta ja 1. lokakuuta, otettiin käyttöön, jotta varmistetaan yhtenäisyys perustana olevan julkisyhteisöjen sektorin vuosittaisen ja neljännesvuosittaisen tilinpidon kanssa . Nämä tilinpitotiedot toimitetaan Eurostatille useissa EKT 1995:n mukaisissa taulukkolähetyksissä. Eurostat tarkastelee järjestelmällisesti ilmoitettujen lukujen yhtenäisyyttä suhteessa niiden perustana oleviin toimitettuihin tilinpitotietoihin julkisyhteisöjen sektorista. Esimerkiksi kokonaismenojen ja -tulojen on vastattava toimitettuja alijäämälukuja (ainoastaan swap-sopimuksiin liittyvän koron kirjauksesta johtuvat erot sallitaan).

Liiallisia alijäämiä koskevaan menettelyyn liittyvien tietojen ja toimitettujen EKT 1995:n mukaisten julkisyhteisöjen tilinpitotietojen yhtenäisyys on parantunut viime vuosina ja on nyt hyvällä tasolla. Yhtenäisyys on edelleen toteutunut paremmin muiden tilien kuin rahoitustilien osalta.

2.3. Julkaiseminen

2.3.1. Keskeisten lukujen ja yksityiskohtaisten raportointitaulukoiden julkaiseminen

Muutetun asetuksen (ETY) N:o 3605/93 8 g artiklassa todetaan seuraavaa: ”Komissio (Eurostat) toimittaa tiedot toteutuneesta julkistalouden alijäämästä ja velasta liiallisia alijäämiä koskevasta menettelystä laaditun pöytäkirjan soveltamista varten kolmen viikon kuluessa […] ilmoittamisen määräajoista […]. Tiedot toimitetaan julkaisemalla ne.”

Julkistalouden alijäämää ja velkaa koskevat tiedot julkaistiin 23. huhtikuuta ja 22. lokakuuta 2007[10] yhdessä raportointitaulukoiden kanssa sellaisina kuin jäsenvaltiot olivat ne viimeksi toimittaneet Eurostatille. Lisäksi Eurostat julkaisee verkkosivustollaan liiallisia alijäämiä koskevaan menettelyyn liittyvien tietojen perustana olevat julkisyhteisöjen sektorin vuotuiset ja neljännesvuosittaiset tilinpitotiedot sekä tiedot virta-varanto-korjauseristä.[11]

Muutetun asetuksen (EY) N:o 3605/93 mukaan jäsenvaltioiden olisi julkaistava toteutuneet alijäämä- ja velkatiedot. Vain 14 jäsenvaltiota on ilmoittanut Eurostatille julkaisevansa kaikki raportointitaulukot (Belgia, Tšekki, Tanska, Viro, Irlanti, Latvia, Unkari, Alankomaat, Itävalta, Romania, Slovenia, Suomi, Ruotsi ja Yhdistynyt kuningaskunta). Tämä on pieni parannus verrattuna 13 maahan vuonna 2006.

2.3.2. Tietojen laatua koskevat varaumat

Eurostat ei vuonna 2007 esittänyt jäsenvaltioiden ilmoittamien tietojen laatua koskevia varaumia.

2.3.3. Toimitettujen tietojen muutokset

Eurostat muutti vuonna 2007 kolmen jäsenvaltion (Belgian[12], Portugalin ja Yhdistyneen kuningaskunnan) julkistaloutta koskevia tietoja. Lokakuussa 2007 tehtiin muutoksia Belgian ja Yhdistyneen kuningaskunnan toimittamiin tietoihin. Lisäksi Eurostat päätti olla käyttämättä Kreikan huhtikuussa 2007 ilmoittamia BKT-tietoja, kunnes Eurostat on varmentanut Kreikan viranomaisten tekemän merkittävän tarkistuksen ylöspäin. Eurostat totesi lokakuun 2007 uutistiedotteessaan, että Kreikka ilmoitti vuonna 2006 merkittävästä BKT:n tarkistuksesta ylöspäin (noin 26 prosenttia). Eurostat ja useiden jäsenvaltioiden kansalliset asiantuntijat ovat viimeksi kuluneen vuoden aikana tarkastelleet yksityiskohtaisesti tätä tarkistusta BKTL-komitean suositusten pohjalta. Tämän työn seurauksena Kreikka on nyt ilmoittanut huomattavasti pienemmästä BKT:n tarkistuksesta (noin 9,6 prosenttia). Uusia ilmoitettuja sarjoja käytetään alijäämä- ja velkatietojen toimituksissa.

Liiallisia alijäämiä koskevaan menettelyyn liittyvissä Eurostatin uutistiedotteissa esitettiin seuraavat selvitykset Belgian, Portugalin ja Yhdistyneen kuningaskunnan osalta[13]:

Liiallisia alijäämiä koskevaan menettelyyn liittyvä tietojen toimitus lokakuussa 2007

Belgia (vastaava lausuma julkaistiin myös huhtikuussa 2007): Eurostat totesi muuttaneensa Belgian ilmoittamia alijäämä- ja velkatietoja sen perusteella, että rautatieyhtiö SNCB:n 7 400 miljoonan euron suuruinen velka (2,5 prosenttia BKT:stä ) siirrettiin julkishallinnolle (FIF – Fonds de l'infrastructure ferroviaire ) vuonna 2005. EKT 1995:n sääntöjen mukaan FIF luokitellaan julkisyhteisöjen sektoriin kuuluvaksi, ja velan siirtäminen on näin ollen kasvattanut alijäämää. Vaikutus julkisen talouden rahoitusasemaan oli -7 073,4 miljoonaa euroa vuonna 2005 ja +227,9 miljoonaa euroa vuonna 2006; vaikutus julkiseen velkaan vuoden 2005 lopussa oli 5 246 miljoonaa euroa (1,7 prosenttia BKT:stä) ja vuoden 2006 lopussa 4 982 miljoonaa euroa (1,6 prosenttia BKT:stä).

Yhdistynyt kuningaskunta (vastaava lausuma julkaistiin myös huhtikuussa 2007): Eurostat muutti Yhdistyneen kuningaskunnan toimittamia alijäämätietoja vuosilta 2003–2006, jotta UMTS-lisenssin tuottojen kirjaus on yhtenäinen. Julkistalouden alijäämän kasvu on tämän seurauksena vuosien 2003–2006 osalta (sekä varainhoitovuosilta 2003–2004 ja 2006–2007) 1 045 miljoonaa GBP (0,1 prosenttia BKT:stä) ja vuosien 2004 ja 2005 osalta (varainhoitovuodet 2004–2005 ja 2005–2006) 1 044 miljoonaa GBP (0,1 prosenttia BKT:stä). Ilmoitettuihin velkatietoihin ei tehty muutoksia.

Liiallisia alijäämiä koskevaan menettelyyn liittyvä tietojen toimitus huhtikuussa 2007

Portugali: Eurostat on korjannut Portugalin vuonna 2005 ilmoittamia alijäämätietoja 158 miljoonalla eurolla ylöspäin (0,1 prosenttia BKT:stä). Syynä on kahteen sairaalaan (Santa Maria ja Nordeste) tehtyjen pääomanlisäysten uudelleenluokitus valtion pääomansiirroiksi. EKT 1995:n sääntöjen mukaan pääomanlisäykset julkisiin yrityksiin lisäävät alijäämää silloin, kun valtio ei toimi yksityisenä osakkeenomistajana ja hankkeen kannattavuudesta on epäilystä.

2.3.4. Rahastoivien maksuperusteisten eläkejärjestelmien luokitteluun sovellettavan siirtymäajan päättyminen

Huhtikuussa 2007 päättyi jäsenvaltioiden käytettävissä ollut siirtymäaika, joka koski tiettyjen rahastoivien maksuperusteisten eläkejärjestelmien luokittelusta tehdyn Eurostatin päätöksen täytäntöönpanoa. Niiden maiden osalta, jotka sovelsivat täyttä siirtymäkautta (Tanska, Unkari, Puola ja Ruotsi), uudelleenluokitus vaikutti ylijäämä-/alijäämä- ja velkatietoihin.[14]

2.3.5. Metatietojen julkaiseminen (kuvaukset[15])

Muutetussa asetuksessa (EY) N:o 3605/93 täsmennetään, että liiallisia alijäämiä koskevan menettelyn kuvaukset ovat niitä tilastotietoja, joita jäsenvaltioiden on toimitettava, jotta komissio (Eurostat) voi tarkistaa EKT 1995:n sääntöjen noudattamisen. Lisäksi asetuksessa säädetään, että jäsenvaltioiden on julkistettava kuvauksensa. Eurostat julkisti kaikkien muiden jäsenvaltioiden paitsi Bulgarian ja Luxemburgin kuvaukset verkkosivuillaan 28. syyskuuta 2007. Yli puolet jäsenvaltioista ilmoitti julkistaneensa liiallisia alijäämiä koskevan menettelyn kuvauksensa tai aikovansa tehdä niin pian.

3. PÄÄTELMÄT

Eurostatin mukaan julkistalouden tietojen laadun parantamisessa edistyttiin edelleen vuonna 2007. Jäsenvaltiot lähettivät Eurostatille aiempaa täydellisempiä tietoja niin liiallisia alijäämiä koskevaan menettelyyn liittyvissä raportointitaulukoissa kuin muissa asiaan liittyvissä tilastoissa, kuten raportointitaulukoihin liittyvässä kyselyssä. Liiallisia alijäämiä koskevaan menettelyyn liittyvien tietojen yhtenäisyys suhteessa ilmoitettuihin EKT 1995:n mukaisiin julkisyhteisöjen tileihin on nyt yleisesti tyydyttävä ja parantunut etenkin rahoituspuolella vuoden 2006 tilanteeseen verrattuna.

Eurostat ei tässä yhteydessä vuonna 2007 esittänyt toimitettujen tietojen laatua koskevia varaumia.

Vaikka parannusta on tunnustetusti tapahtunutkin, kirjaussääntöjen noudattamisen ja joidenkin toimitettujen tietojen tilastollisen laadun osalta on edelleen joitakin ongelmia. Sen vuoksi komissio kannustaa – kuten se teki vuotta 2006 käsitelleessä kertomuksessa – jäsenvaltioita edelleen panostamaan julkisyhteisöjen rahoitustilastojen laadun parantamiseen, jotta perustamissopimuksen mukaiset edellytykset täyttyisivät. Vain tällä tavoin voidaan saavuttaa toivottava laatutaso, kun on kyse julkishallinnon tietojen kirjaussääntöjen mukaisuudesta, täydellisyydestä, luotettavuudesta, oikea-aikaisuudesta ja yhtenäisyydestä.

[1] EYVL L 332, 31.12.1993, s. 7, asetus sellaisena kuin se on viimeksi muutettuna neuvoston asetuksella (EY) N:o 2103/2005 (EUVL L 337, 22.12.2005, s. 1).

[2] EYVL L 310, 30.11.1996, s. 1, asetus sellaisena kuin se on viimeksi muutettuna 16. kesäkuuta 2003 annetulla Euroopan parlamentin ja neuvoston asetuksella (EY) N:o 1267/2003 (EUVL L 180, 18.7.2003, s. 1).

[3] Asetuksen (EY) N:o 3605/93 4 artiklan 1 ja 2 kohta, sellaisena kuin ne ovat muutettuina.

[4] Verrattuna 28:aan tarkistettujen tietojen toimitukseen 16 maasta lokakuussa 2006 ja 36:een tarkistettujen tietojen toimitukseen 16 maasta huhtikuussa 2006.

[5] Kyseisten taulukoiden sisällön kuvaus on saatavilla julkistaloutta käsittelevällä Eurostatin verkkosivustolla: http://epp.eurostat.ec.europa.eu/portal/page?_pageid=2373,58110711&_dad=portal&_schema=PORTAL).

[6] Kyselylomake käsittää seitsemän osaa, joissa pyydetään määrällisiä ja toisinaan myös laadullisia tietoja esimerkiksi seuraavilta aloilta: veroihin ja sosiaaliturvamaksuihin ja EU:hun liittyvät transaktiot, valtiontakaukset, velkojen mitätöinnit, julkishallinnon toteuttamat julkisten yritysten pääomanlisäykset jne.

[7] Ks. kohta 2.1.

[8] Katso http://epp.eurostat.ec.europa.eu/portal/page?_pageid=2373 47631312 2373_58674363&_dad=portal&_schema=PORTAL.

[9] Katso http://epp.eurostat.ec.europa.eu/pls/portal/docs/PAGE/PGP_DS_GFS/PGE_DS_GFS_0/TAB_MET/EUROSTAT%20EX-ANTE%20ADVISE-%2019%20JULY%202006%20-%20FINAL%20(2)_1.PDF.

[10] Eurostat News Release No 55/2007 ja 142/2007.

[11] Julkistaloutta ( Government Finance ) käsittelevällä Eurostatin verkkosivustolla on tietoa liiallisia alijäämiä koskevaan menettelyyn liittyvistä tilastoista ja menettelyn perustana olevasta julkisyhteisöjen sektorin tilinpidosta sekä tietoja, menetelmäpäätöksiä ja käsikirjoja ja liiallisia alijäämiä koskevaan menettelyyn liittyvien konsultointikäyntien havaintoja: (Katso http://epp.eurostat.ec.europa.eu/portal/page?_pageid=2373 47631312 2373_58674332&_dad=portal&_schema=PORTAL.

[12] Belgia riitautti Eurostatin tietoihin tekemän muutoksen yhteisöjen ensimmäisen oikeusasteen tuomioistuimessa (asia T-403/06, Belgia v. komissio). Asia on edelleen vireillä.

[13] Asetuksen (EY) N:o 3605/93 8 h artiklan 2 kohdan mukaan jos on näyttöä siitä, että jäsenvaltioiden toimittamat toteutuneet tiedot eivät ole 8 a artiklan 1 kohdan mukaisia, komissio (Eurostat) voi tehdä muutoksia jäsenvaltioiden toimittamiin toteutuneisiin tietoihin ja esittää muutetut tiedot muutosta koskevine perusteluineen.

[14] Katso News Release 139/2006 ja 55/2007. Niistä löytyvät yksityiskohtaiset tiedot vaikutuksista alijäämään/ylijäämään ja velkaan.

[15] Kuvaukset toteutunutta alijäämää ja velkaa koskevien tietojen keräämiseen käytettävistä menetelmistä, menettelyistä ja lähteistä sekä niiden taustalla olevista julkistalouden tileistä.